Bejaarde vrou sterf maande ná plaasaanvalHendrik en Lettie van Loggerenberg. Foto: Verskaf Magriet Duncan, Lettie se dogter, het gesê haar ma het sedert die aanval op 12 Mei erg agteruitgegaan. Volgens Duncan het haar ma ná die aanval ŉ beroerte gekry en was gevolglik verlam in die een helfte van haar lyf. “Sy het ook diabetes gekry en het konstante versorging nodig gehad. Sy kon nie eens meer self loop, bad of badkamer toe gaan nie.” Volgens Duncan is haar ma Sondagoggend in ŉ hospitaal in Zeerust oorlede nadat sy Woensdag opgeneem is weens haar toestand wat agteruitgegaan het. Van Loggerenberg en haar man, Hendrik (78), het op 12 Mei gaan inkopies doen en omstreeks 11:00 met hul terugkeer by die huis deur twee mans oorval. Hendrik is van agter af met ŉ staalpyp geslaan waarna hy sy bewussyn verloor het. Lettie is uit haar rystoel gestamp en ook hard met die pyp geslaan. Die verdagtes het met kontant en selfone gevlug. Volgens Duncan is niemand nog in hegtenis geneem nie. Volgens Duncan het haar stiefpa altyd naby die huis se deur gestop aangesien haar ma nie ver ente kon loop nie. “Ná die aanval kon sy glad nie meer loop nie.” Duncan het gesê Hendrik is baie verward sedert haar ma se afsterwe.